Aleksandra Djuričić 

       G R A D    

                                      u Aleksandriji, oko 1900.

Nesnosna vrućina kancelarije Državne  uprave za navodnjavanje u Aleksandriji pojačavala se sa svakim pogledom na ventilator koji je, nemoćno zaglavljen rojevima mrtvih muva, visio sa plafona. Bezmerna  dosada širila se zenicama administrativnog službenika Kavafija dok je pred sobom slagao kolone cifara i podataka u čiju svrhu nije verovao. Navikao još u carigradskim danima detinjstva  na otmenost i disciplinu, Konstantin je podnosio zidove kancelarije tako što je uglavnom gledao kroz njih na ulice Aleksandrije, besprekidni metež  ljudi koji ga je plašio i zabavljao u isti mah. Život je tekao kamenim kapilarima  ka luci u koju se sve slivalo i iz koje je sve priticalo. Ulice su skrivale ljude  različitih vera i običaja naučene da  na ključnim tačkama  svojih života uvek održavaju zadatu distancu; hrišćani ponosni na svoje grčko poreklo i helensko sećanje, Jevreji, tvrdi u svom opstojavanju kroz vreme, muslimani sa fesovima koji su još uvek poštovali kult svrgnutog  Šerif-paše i bujice engleskih turista iskrcane u luci na talasima pomame za Egiptom koji se iz dubine svoje rečne utrobe smejao uverenju da je deo viktorijanskog sveta.

Podeljeni kvartovi Aleksandrove prestonice koja je još uvek predstavljala  oči pustinje i fenjer Afrike , čuvali su svoje tajne. Spuštajući pero u mastionicu, Konstantin oseti udarac dvostruke 

nemoći- nemoći da bude deo te mase i nemoći da jasno obeleži teritoriju svoje posebnosti. Zatim pokuša da se koncentriše na posao, ali krivudava linija mastila na hartiji ispisivala je daleke hijeroglife prošlosti neumorno tražeći smisao u sudbinama drugih i poništavajući Konstantina kao osobu na mestu službenika Uprave za navodnjavanje.Iste večeri, dok je Aleksandrija pokušavala svu tegobu svoje duše da ispljune u vode luke, otvorio je žaluzine sobe u ulici Lepsius  i pokušao da udahne nešto više od vlage i sparine sutona. Na horizontu koji je predstavljao samo mali trougao omedjen prozorom, crkvom i zidinama bolnice video je komadić prostora u kome mu je sudjeno da živi. Bio je zadovoljan svojim svetom isto koliko i svestan svoje posebnosti. Ponekad, u trenucima potpune samoće, plašio se da izneverava carigradske uspomene, očekivanja njegovih roditelja koji su još uvek bili sa njim , iako su se odavno i zauvek oprostili. Noseći svoje aristokratsko poreklo kao krst, razdirala ga je misao da ga izneverava. Zarobljen u četiri zida svoje dobrovoljne aleksandrijske tamnice, zaronjen u prošlost i bez 

svesti o sadašnjosti, povremeno se vraćao bolnom saznanju da je izolovan od svoje sredine. Da je sam…

Nije pomišljao da treba napustiti Aleksandriju, poći na bilo koje drugo mesto, u drugi grad, jer ga je dugo hodanje u mislima kroz vreme naučilo da se od tri niti Sudjaja ne može pobeći nikud. 

Često je razmišljao o različitim sudbinama i sumnjao odavno ( mada ga to ni malo nije brinulo) da je vlasnica pansiona u kome je stanovao nekada imala mnogo interesantniji položaj u kući 

oguljene, crvenkaste fasade koja je stotinak metara dalje još uvek živela svoj sumnjivi život. Konstantin je tamo vrlo retko zalazio: čak i kada bi ga radoznalost ili neko od prijatelja  povukao kroz kapiju poroka, ostajao je prilično ravnodušan. To mu u uskom krugu ljudi u kome se kretao brzo obezbedi epitet čudaka, ali je izgledalo da ga opšte mišljenje ne vredja. Oreol posebnosti 

neki proglasiše sujetom, a neki nastranošću. Nije činio ništa da suzbije glasine.

-Njemu je sve svejedno,

često je govorila gazdaričina ćerka koja je petkom uveče donosila u sobe uredno oprano i ispeglano rublje, tobož slučajno zabacujući kosu da bi ohladila tanak, beli oznojeni vrat. Samo ovlaš joj govoreći nešto što je zvučalo kao zahvalnost, Konstantin je ostajao miran i zagledan ka malom trgu  na kome se odvijao život kvarta službenika i zanatlija, hrišćana koji su, kao i on, za sebe govorili s ponosom da su Grci iz Aleksandrije.Gazdaričina ćerka lečila je  povredjenu sujetu jetkim opaskama upućenim prvom koji bi se našao voljan da sluša; najčešće je to bila njena majka. 

- Ostavi ga na miru, on nije kao mi -odvraćala je ćerku od njenih namera.

-Pa zašto mu onda dozvoljavaš da živi ovde i po tri meseca duguje kiriju?

prebacivala je ćerka.

-Zato jer je poseban, odabran…

zagonetno je odgovarala  Eriklija glasom natopljenim bolnim, ali pročišćenim iskustvom pomoću koga je nepogrešivo razvrstavala  ljude i birala stanare svojih oronulih soba.

Tako je Konstantin  stanovao u ulici Lepsius zaštićen blagonaklonošću jedne žene koju je jedva primećivao.Njegova putovanja kroz vreme, u drevno doba uspona Aleksandrije i helenističkog sveta sve češće je remetilo sećanje na jednu drugu ženu-njegovu majku. U svojoj dvadeset sedmoj godini već je  imala devetoro dece od koje je poslednje bio Konstantin. Zapamtio je njen lepi, blagi lik više sa fotografije  jer su dečija sećanja izdavala i bledela. Uspomene su bile setne i teške. Centralno mesto tog bola bio je trenutak očeve smrti i neka vrsta progonstva iz Carigrada koja je usledila. Bežali su od siromaštva nadajući se podneblju koje će im povratiti aristokratski ugled. Ali, bolno saznanje da ugled ne daju zemlja i grad u kome si, već novac koga više nije bilo, učini da se porodica rasprši . Majčina smrt vrati Konstantina u grad gde je rodjen, Aleksandriju, čvrsto ubedjenog da je svaki pokušaj bekstva zapravo put u propast. 

Nikad zarasla rana koju mu je nanela sudbina porodice remetila je blaženi spokoj trga na kraju ulice Lepsius. Pekla ga je pomisao da je izneverio ideale o porodičnom životu, o gradjanskoj ugladjenosti i redu od koga se tešu kolevke budućih generacija. Iako mu to majka nikada nije govorila, znao je da se od njega očekuje poštovanje svetosti porodice iz koje je potekao i obaveza da stvori sopstvenu. Jedne sparne, dosadne  večeri Eriklija donese zapečaćeno pismo na kome je odmah prepoznao rukopis svoga brata. Ranjeno mesto u sećanjima poče da pulsira u strahu od loših vesti. Nervoznim prstima prelomi pečat i poče da guta stroge, uredno ispisane redove koji su ga obaveštavali o stvarima za koje je malo bio zainteresovan. 

Navikao na čauru samoće, sve češće je osećao da ga vesti iz spoljašnjeg sveta povredjuju, stavljajući mu  do znanja da je drugačiji. Aleksandar, njegov najstariji brat, ovog puta je rešio da bude konkretan: iako rasuti od Carigrada do Mančestera, njegova braća odlučila su da nešto preduzmu u slučaju svoje crne ovce, Konstantina. Ton pisma isključivao je svako opiranje- Aleksandar mu je pronašao idealnu suprugu . 

Elena, mlada i bogata kći aleksandrijskog trgovca merila je vreme do dolaska prosaca otkucajima skupocenog španskog sata u salonu svoje majke. Da je imala malo smisla za humor, možda bi se ponadala da se neki od njih krije u satu, ali devojci njenog kova to nije moglo pasti na pamet. O Konstantinu su joj rekli samo toliko da je relativno mlad i da zauzima mesto činovnika s perspektivom u Upravi za navodnjavanje. Njoj se, dvadeset godina mladjoj , dopadao zvuk njegovog imena  koji je ponavljala kao kratku melodiju u samoći iščekivanja. Vaspitavana da bude supruga, nije očekivala suviše, verujući majčinim presahlim frazama o ljubavi koja se radja u braku i ženinoj dužnosti da usreći muža. Elena je sa svojih osamnaest godina bila spremna da usreći roditelje, rodbinu, budućeg supruga, sve, osim sebe same. Menjajući čipkane okovratnike i male kameje koje su ih pridržavale visoko uz vrat uprkos nesnosnoj aleksandrijskoj  vrućini, čekala je dan kada će biti zaprošena kako dolikuje. 

Konstantin se jedva uzdrža da ne zgužva bratovljevo pismo, ali šaka ipak zastade .  Brak, ugovoreni brak  sa devojkom iz bogataškog kvarta. Novi život koji bi usrećio njegovu porodicu. Vera  u kojoj su rodjeni, tradicija, uspomena na roditelje, sve se to na Konstantina sručilo kao  stari kameni zid čije je precizne spojeve rastočila vitalnost korova, kao oluja u kojoj se više nije mogla razaznati  ni davno ugasla svetlost sa  Farosa…

Odluči da ono što mora učini odmah. Posla po Eriklijinu kći  i napisa kratku poruku  kojom moli Eleninog oca da bude primljen sutradan u sedam časova uveče. Devojka s tugom pogleda na uštirkane košulje koje su ležale na krevetu, instiktivno znajući sadržaj poruke. Ali, njena razočaranost rasplinu se u sparini sobe koju je ispunjavao samo Aleksandrov ultimatum. 

Gutajući sate sledećeg dana kao u bunilu, Konstantin se oko šest sati popodne pešice uputi ka  kvartu vila koje su gledale na more. 

Raskoš i mirisi vrtova ubedjivali su ga da bi i novi život mogao imati po neku prednost, ali je njegova podsvest čeznula za smradom luke i krčmi. 

Dok su utegnute  sluškinje iznosile  večeru na stolove postavljene na verandama, mermerni kipovi podsmevali su se proscu koji desetak minuta pre sedam zazvoni i sačeka da bude uveden u salon. Španski sat  odbi da otkuca sedam puta, podsećajući ga koliko je poranio. Neko mu reče da će gospodin sići tačno u sedam. I ostavi ga da čeka, ponižen u svojoj žurbi da izvrši dužnost koja mu je odredjena. U turobnoj tišini salona društvo su mu pravili samo gipsani andjeli perverznih osmeha. 

Jedan minut pre nego što će se sat oglasiti on začu korake na zastrtom stepeništu koje je vodilo na sprat. Saučesnički pogledavši skazaljke,  ustade i polako izadje iz salona u vrt, pa na ulicu gde udahnu duboko vazduh konačne odluke. 

Mali trg ulice Lepsius i Eriklijin pansion biće njegova sudbina, ali ne i njegov univerzum. Hiljade koraka kroz vreme će morati da napravi da bi hiljade veličanstvenih ili zaboravljenih sudbina postale njegovo društvo na zamišljenom putu do Itake. Čak i ako tamo stigne kao starac, ostaće daleko od Eleninog salona, daleko od gradjanske ugladjenosti, prokleti sin Aleksandrije, grada za koji je odlučio da živi. 

CRNE   TREŠNJE  
Tri stepenika spuštaju se u vodu. Sva tri prekrivena somotskim slojem 

algi  koje se povijaju nazad, pa napred kad talasić prelije prvi. 

Klizavo rastinje krije i po neku malu, oštru školjku koja se 

neopreznom zarije u petu i smrvi pod njim kao uzgredna žrtva u ovoj 

minijaturnoj živoj zajednici koja obitava na kamenu. Nakon trećeg 

stepenika voda je odmah duboka, nema ni šljunka ni dna pod nogom i 

Vera se navikla na otiskivanje pravo u vodu, jednim hrabrim zamahom. 

Kao žamac odrešen od mola, neko vreme se ljuljuška na mirnoj 

površini, zatim snažnim zamasima pliva dalje, sama sa nebom i svojim 

mislima. U daljini vidi mesto na obali sa koga se otisnula, malu 

betonsku terasu njenog dvorišta, svekrov čamac koji je privezan još 

sredinom prepodneva i zelenkaste obrise bašte. Njen dom na jezeru 

gleda je mirno, žekajući da dopliva nazad i nastavi sa popodnevnim i 

vežernjim obavezama. 

Još nekoliko minuta društvo joj prave magleni obrisi Galičice koji 

spajaju vodu i nebo. Često veliki oblak nalegne i zakloni planinu, pa i 

samo Sunce, praveći ogromnu senku nad njihovim delom Ohridskog 

jezera, ali taj žas bude kratak: svetlost se probija iskonskom 

upornošću i vraća boju svemu što žini Verin svet u  koji je došla pre 

tri godine. 

Prvi dani na jezeru bili su prozračni, bez težine svakodnevice i 

obaveze navikavanja na novo; soba u potkrovlju gledala je na jezero, 

svekar i svekrva bili su nepoverljivi. Prva tuga pritisla ju je kad je 

Tome morao da se vrati na posao u bolnicu, na večernja dežurstva koja 

su je osudjivala da sedi sama u sobi pokušavajući da čita žasopise koje 

je ponela od kuće. Onda je jedne večeri došla svekrva i rekla joj blago i 

pomirljivo:

-Nemoj tu da sediš sama, dodji kod mene u kuhinju. 

I sišla je u veliku prostoriju sa ognjištem, otvorenom vatrom nad 

kojom je visio bakrač zanjihan na metalnim držačima. Daska i sukalo 

za mešenje posuti brašnom čekali su lopte testa prekrivene platnenim 

salvetama. 

-Hajde  da te naužim da praviš taranu, Tome to voli, neka znaš.

Verine ruke posute oštrim brašnom zaronile su u drvene naćve 

tražeći pravu tvrdoću i izgled testa; meseći ga sa više veštine 

svekrva joj je povremeno govorila dobro i tako je. Tarana je ispadala 

ispod grbavog rendeta, sušila se na stolnjacima u dvorištu i kuvala 

u tučanim loncima, lagano, iznad vatre razgorene znatno pre nego  je 

snaha ustajala. Vera je brzo shvatila- ovi ljudi ne viču, kad im nešto 

nije pravo ćute, ali se ne svadjaju. Ako se previše naljute, odlaze. Ako 

predaleko odu, ne vraćaju se. Ostanu zauvek u Australiji ili na Novom 

Zelandu. Ne pišu, ne javljaju se. Nema dugo vesti od njih sve do one, 

poslednje. Otići, to je mnogo bolje nego neprekidno živeti u svadji. 

Onoj oštroj, otrovnoj koja brzo postane sama sebi svrha. Ljudi zaborave 

razlog za svadju, zaborave sve osim slepe strasti koja ih vodi u nove i 

nove okršaje. Povredjuju jedno drugo, uništavaju dušu svega oko sebe, 

ali ne prestaju. Svadja je postala porok kome više ne mogu da se otrgnu.

Postoji jedna kuća na kraju ulice koja se spušta od porte Svete Sofije 

prema obali. Ravna kamena fasada odudara od drugih jer nema 

karakterističan ohridski doksat, belo okrečeni ispust poduprt 

drvenim gredama. Ova kuća kao da je dolutala sa obala Jonskog mora. 

Grubi kamen fasade obgrlio je gusti Hristov venac otužno-slatkog 

mirisa. Prozori su zatvoreni, kuća je nema i prazna. Kupio je pre 

desetak godina Pavel, pečalbar u Dizeldorfu i doveo sa sobom Nemicu 

sa kojom se stalno svadjao. Ona se nije prilagodjavala životu na jezeru, 

a usud odredi da brak bude bezdetan i to još više razgori sukob. 

Praštalo je od dreke koja se prelamala preko prozora i uzane ulice sve 

dok  Elke nije okončala brak  . Desi se da podje vozom i to baš onim koji negde u srcu  

Zapadne Nemačke ostade samleven na šinama, u železničkoj nesreći kakvu niko nije pamtio. 

Novine su donosile jezive slike zgužvanih vagona oko kojih su bila 

rasuta tela i stvari putnika. Jedna bela ženska papuča ležala je na 

šinama zjapeći. Pavelu se učini da se sve sklopilo  u njegovu tragediju 

i podje u Skoplje da mu potvrde spisak žrtava u nemačkom Konzulatu. 

Mada je već znao, Elke je bila na tom spisku, Elke sa  neobičnim, 

makedonskim prezimenom koga nije stigla da se otarasi. 

Pavel se vrati u kamenu kuću zgrožen, verujući da su sami izazvali 

sudbinu koja ih je zadesila. Stalno je ponavljao svadja je prokleta…i 

izgubio se nekud da ga niko više ne pronadje. 

Vera je na putu do centra prolazila pored kamene kuće sa zebnjom. 

Plašila ju je tišina, a gusto tkivo puzavice kao da je za vežnost čuvalo 

zidove iza kojih nije bilo života. 

Njena roditeljska kuća bila je u otmenijoj skopskoj četvrti; jedan zid 

obrastao bršljanom u jesen je postajao vatreno crven. Volela je kao dete 

da stoji na obraslom prozoru zamišljajući da je njena kuća zamak Trnove 

Ružice. Umesto  bajkovite tišine, iz kuće su se prolamali glasovi 

njenih roditelja. Od kad pamti oni su se svadjali, vikali jedno na drugo 

ne obraćajući pažnju na nju. Ponekad su je otac ili majka saučesnički  

pozivali na svoju stranu, ponekad krivili da je svojom neposlušnošću 

izazvala sukob. Onda bi iznervirana majka odlazila sa njom u dedinu i 

bakinu kuću. Vraćale su se posle nekoliko dana i sve bi opet bilo isto. 

Vera nije mogla da sačeka dan kada će otići i osamostaliti se. 

Zaljubila se u studenta medicine iz provincije i rešila da ode sa njim. 

Prvi put, njeni roditelji su se oko nečega složili. Bili su zgranuti, 

uvredjeni, ljuti. Otac ju je pitao kako se usudjuje da im tako nešto uradi 

nakon svega što su u nju uložili. Vera je otišla u kuću na jezeru. 

Ispratili su je proročanstvom da neće izdržati duže od tri meseca. 

Iako je potkrovlje u novom domu bilo je toliko skromno da se skoro uplašila, rešila je da im ne da za pravo. 

Njen muž se stideo  uštirkanih sivkastih čaršava od grubog pamuka i 

starog drvenog kreveta koji je škripao na podu od dasaka.  Sa zida ju je posmatrala 

ikona Svetog Ilije i kandilo pod njom. U ormanu složene izbeljene najlonske 

zavese koje čekaju  priliku da budu okačene. Na ormanu-njeni koferi. 

Potom pod krevetom, da neko ne pomisli kako se lomi i predomišlja. 

Ona je znala da je njen muž ribarski sin. Oni su znali da dovodi 

gospodjicu iz Skoplja. 

-Nemoj da držiš stopala na stepeniku, voda je hladna-

kaže joj svekrva i ona poslušno sklanja tabane sa sluzavog zelenog 

tepiha, ali nastavlja da sedi na rubu izbetoniranog prilaza gledajući u 

jezero sa kojim hoće da se sprijatelji. Tome je danas otišao da  vakciniše decu u selu 

Vevčani, visoko na obroncima Galičice, gde žive 

izmešani Makedonci i Albanci. U ovakvim trenucima misli na 

roditelje i pita se da li i dalje viču ili je sve prestalo kad je ona 

otišla. 

Kraj je avgusta, od Preobraženja niko se više ne kupa u jezeru. Večeri 

su hladne, maglovita jutra dozivaju jesen. U porti Svete Sofije već 

opada lišće sa platana. U dvorištima se suše niske usoljene sitne 

jezerske ribe cironke, žiji miris Vera ne podnosi. Jednom su ona, mama 

i tata izašli u otmeni riblji restoran na Vodnu da proslave  njenu 

maturu. I toliko su se svadjali za stolom da su Veri potekle suze koje je 

gutala sa zalogajima večere. Onda je otac izvadio kutijicu sa malim 

safirnim prstenom za nju. Čemu, pitala se. A ipak ga čuva iako joj je 

odavno tesan. Možda, ipak, da ih pozove i javi im da je dobro. 

Večernji povetarac pomilovao je hrizanteme u bašti, mrak je postajao 

neproziran i uhvati je malodušnost. 

Kroz baštu dolazi njen svekar da skupi raširene mreže pre nego što 

ode na spavanje. On malo govori, ubedjen da ga snaha ne razume. U svom 

ćutljivom ponosu nikome ne otkriva da li je zadovoljan sinovljevom 

ženidbom ili ne. Hladnoća joj se uvlači do kose, sama je, uostalom, šta 

ako su se svadjali? I drugi parovi se svadjaju, radjaju decu, podižu ih, 

spavaju, putuju, rade, troše novac,  sve vreme se svadjajući kao što dišu 

ili hodaju. Možda im je prestrogo sudila, a sebe dovela u svet koji nije 

njen. I suze krenuše same u naletu mladalačke tuge  za prošlim, za 

detinjstvom koje je prošlo kakvo god da je bilo. Strah i jecaji 

potresali su je u mraku i strepnji da je neko ne čuje i ne prezre zbog 

slabosti. 

Bilo joj je i smešno i tužno  kad ju je muž ( samo jednom za ove tri godine) poveo na izlet preko grčke granice u prvo pogranično mesto  koga makedonci zovu Lerin, a Grci Florina . Provincijski gradić, zariven duboko u kopno, daleko od oba mora. Na njih podseća samo pomorandžino drveće  usadjeno u kamene pločnike , kao ispred juvelirnice u koju ju je uveo da joj kupi safirski prsten. Prozračni kamen, lepo obradjen  i safir ponovo na njenoj ruci. Pekle su je sute  u nozdrvama – mora biti da ju je i otac voleo. Izlete iz radnje, Tome  za njom. Shvati da ga je uvredila. Odbijajući poklon, kao da je odbila i njega. Oprostio joj je i zagrlio je, pruživši joj jednu malu pomorandžu otkinutu sa drveta  zajedno sa lišćem. Juvelir je izašao za njima i širio ruke u čudu. 
U kući su se palila svetla, žagor je dopirao iz susedne bašte gde su 

komšije sedele za jednostavnim stolom i večerale. 

Vera ode u krevet bez jela, tužnija nego ikad, sa osećanjem teskobe koje 

nije iščililo ni kad je zaspala. 

Probudila se  u kasno jutro. Sunce je već uveliko ugrejalo prozor na 

kome je okačena  izbeljena zavesa. Na komodi pored kreveta stajala je 

činija puna  sočnih tamno-bordo trešanja, gotovo crnih. Znala je da 

one visoko u planinama dozrevaju tek krajem avgusta  i znala je da ih je 

njen muž doneo iz sela. Za nju.

Svadja je prokleta…govorio je Pavel pre nego što je otišao. 

ANTIFOL  IZ  HERAKLEJE 

U antičkom gradu Herakleji živeo je, pre mnogo vekova, mladić po imenu Antifol. Otac mu beše zanatlija, grnčar i, ponekad, kad mu je vreme dozvoljavalo, umetnik u terakoti. Najveći deo dana provodio je okrećući grnčarski točak, ruku zaronjenih u mokru glinu. Ćupove, amfore i lonce koje je otac pravio Antifol je, kad se zamomčio, prodavao na pijaci. Uveče je dolazio kući i predavao ocu novac  plašeći se da mu kaže istinu- da ne želi da nasledi porodični zanat. Reč je bila utoliko teža jer nije znao čime bi se u životu bavio. Odlagao  je čas priznanja držeći oca u neizvesnoti, a  sebe u strahu da će uzalud straćiti život. 

Jedne večeri čuo je  ispred kuće detinji vrisak. Dečak od desetak godina pao je sa drveta i slomio nogu. Potkolenična kost probila je kožu i mlaz krvi slivao se niz kameni stepenik. On pridje detetu, podiže ga i unese u kuću. Očisti mu ranu čistom vodom i prstima koji su sami znali šta treba uraditi vrati pažljivo kost na mesto. Zatim poveza nogu daščicama i zavojima natopljenim u lekovita ulja za koja je njegov otac pravio male ćupove širokog grla. Bogovi mu poslaše poruku kako treba da upotrebi vreme koje je pred njim. 

Antifol se prijavi za učenika kod jednog od najznamenitijih lekara u svom kraju. Obaveza se da će mu učitelj biti kao otac, da će ga poštovati  i da u starosti učiteljevoj neće na njega zaboraviti, već ga pomagati delom od svoje lekarske zarade. Tako prodje šest godina u učenju i vežbanju isceliteljskog zanata. 

Potom Antifol poče sam da leči  i brzo se proču kao dobar i strpljiv lekar. Dete koje je podigao sa ulice izraslo je u mladića koji nije hramao, što su svi u Herakleji smatrali čudom. Zanemoćalog i umornog oca lečio je vinom u koje je potapao lekovite trave- čubar, ruzmarin i divlju nanu. 

Siromašnima nije naplaćivao ništa, a od imućnih je uzimao  samo koliko mu je bilo potrebno  za pristojan život. Jedno dete dodje da uči grnčarski zanat  i radionica ne zamre, što je njegovom ocu razveselilo srce. 

Najvažnije pravilo koga se Antifol držao bilo je da ni jednom bolesniku ne naškodi. Stoga nije isprobavao  lekove ni trave koje nije dobro poznavao. Držao se saveta svoga učitelja i trudio da bolesnog najpre  uteši i ohrabri, a onda prepiše lek. Dobro je poznavao i otrove, ali nikad ne bi otkrio svoje tajne, jer božansko život daje i, kad dodje čas, život uzima, bez ljudske ruke i pomoći. Ceneći život iznad svega, žestoko je prekorevao žene koje su mu dolazile s molbom da ih oslobodi ploda u utrobi; čak i kada je dete bilo neželjeno ili od nepoznatog oca, branio je njegovo pravo na život. Zbog toga su ga razne vračare koje se nisu libile da pomognu pri pobačajima potkazivale da je hrišćanin. Antifol nije slušao klevetanja, prinoseći male žrtve bogovima u koje je verovao, rešen da umre u veri u kojoj je rodjen. Zbog toga su ga hrišćani mrzeli govoreći da je ohol i da umišlja kako je gospodar života i smrti, možda u dosluhu sa djavolom. 

Ne plašeći se, Antifol se trudio da omekša ljudska srca vraćajući  u njih radost, samim tim i zdravlje. Ma koliko se trudio da drugima pomaže i ne nanosi im bol, život ga stavi pred veliko iskušenje. Nekoliko puta godišnje u njihovu je kuću dolazila sredovečna žena niskog porekla da pomogne i uradi ono što otac i sin nisu stizali, a nije im ni priličilo. Ribala je kuhinju, iskuvavala platno, popravljala zimske prekrivače, krpila odeću, proveravala valjanost ulja i vina, kontrolisala zalihe brašna i soli.  Kad snaga poče da je izdaje, sa njom je dolazila i njena ćerka, mlada i pametna Ejlejtija,. Nije bila obdarena naročitim stasom, ali joj roditelji podariše duboke, bistre oči, oštar um i urodjenu urednost. Zanimalo ju je da nauči nešto o lekovima i melemima  koje je Antifol spravljao; gledajući siromašne žene kako se muče na brojnim porodjajima želela je da im nekako pomaže. 

-Samo tvoje ime pomaže , rekao joj je Antifol podučavajući je strpljivo, uveren u njenu sposobnost. Kod devojke to razgori nadu, a ubrzo i ljubav. Nadala se braku i porodičnoj sreći, pogotovu što Antifol, pored toga što je bio učen, nije bio ružan, naprotiv. Mnoge su se devojke otimale o njega, iako je on svaku učtivo odbio. 

Jednom primetivši čežnju u devojčinim očima, pozva je da sedne pored njega. Oseti njene damare kako udaraju o njegove bubne opne i bi mu teško zbog onog što je morao da joj kaže:

-Ti si pametna devojka, Ejlejtija, razumećeš me. Mogao bih lako da te zavolim i oženim se tobom.  Ali vrlo brzo postali bismo ljuti jedno na drugo. Bio bih često van kuće jer ni jednog bolesnika ne smem da izneverim, ako me pozove. Ustajao bih noću iz bračne postelje i ostavljao te samu i uplašenu; naše bi dete plakalo ili bilo bolesno, ja bih ga ostavio tebi na brigu i otišao da lečim nečije tudje, bolesnije. Kad bi u kući ponestalo novca, grdila bi me  što siromašne lečim besplatno, naš brak postao bi težak za oboje, jer ženi je uvek na prvom mestu dete i kuća, a lekaru bolesnik . Zato sam svačiji i ničiji, izabran da lečim, a život provedem sam. Stog ne misli da prezirem tvoje poreklo i da te zbog toga odbijam.

Ejlejtija ga je slušala pognute glave, bez suza. Bol koji joj je naneo pamtio je čitavog života. Nekoliko godina kasnije, čuo je da se udala za mladića iz drugog grada. Da bi zaboravio, prionuo je još više na posao i žižak mu je goreo do dubokou noć. 

Jednom u njegovo dvorište dotrča žena, bosa i raščupana, moleći i zapomažući da odmah podje sa njom jer joj je svekar u samrtnim grčevima. Putem se razjasni da je starac iznenada dobio bolove u stomaku, pa stao da kune i proklinje snahu kako mu je stavila otrov u jelo ne bi li ga što pre otposlala sa ovoga sveta. Lekaru odmah bi jasno da, ako je starac u stanju da grdi, ne može biti na samrti, pa umiri nesrećnu ženu govoreći joj da nije kriva  još na putu do njene kuće. Naredi da se pripravi napitak od suvih listova žute dunje, a potom, kad njegovo prisustvo umiri ukućane, ostade sam sa pacijentom. Starac odmah poče da se žali na snahu i sina, pa čak i na unučad, jadikujući da ga ne poštuju dovoljno. Antifol sačeka da završi, pa reče: 

-Zašto starče, ako već pružaš krov nad glavom sinu i njegovoj 

porodici, zagorčavaš život  sebi i njima? Jesi li ljubomoran na 

njihovu mladost, kao da sam nikada nisi bio ni paženo dete ni razuzdani mladić? Pričini im neku radost, pa će te voleti umesto da priželjkuju dan kada će te ispratiti sa ovoga sveta.  

Starac je ćutao, yvredjen. U želji da što pre isprati nezgodnog sagovornika, poseže za kesom sa novčićima. Antifol se nije dao podmititi: 

-Taj novac, molim te, upotrebi da prvo snahi koja te dvori kupiš sandale, kako joj vreli kamen ne bi prljio tabane dok trči da vam svima ugodi. Zatim podaj sitniš deci da kupe smokve i orahe, na kraju, naredi da se tebi i sinu donese vrč dobrog vina. Ispijte uz zdravicu, da vam razgreje srca i odagna misli o smrti. Tada će tvoje zdravlje biti dobro, a tvoja porodica zadovoljna. 

Tako je Antifol, stareći, zasluživao sve veće poštovanje, pa su i iz udaljenih naselja i gradova dolazili mnogi bolesnici tražeći lek za svoje nevolje.  Antifolova reč lečila je koliko i njegove trave, a brojni učenici poštovali su ga i voleli . 

Ovu priču mi je ispričao moj dragi prijatelj, lekar iz Bitolja kod koga 

sam proveo mnoga leta u šetnjama i razgovoru, na obali Prespanskog 

jezera. Pošto smo delili istu profesiju, uvek smo imali mnogo tema i 

zajedničkih dilema koje smo pokušavali da rešimo. Obojica neženje, 

već duboko zagazili u godine, odavno smo se ubećarili odvikavši se od 

žena i sve više pričali o prošlosti, prisećajući se  zajedničkog 

detinjstva i mladosti. 

Otac i deda bili su mu lekari, deda naročito ponosan pošto je lečio 

turskog i francuskog konzula  u doba pre i po završetku Prvog svetskog 

rata. Moj prijatelj voleo je kaže kako mu je otac bio najveći učitelj, ali 

obojica smo znali da su godine učenja  u Francuskoj stvorile od njega 

stručnjaka na glasu. 

Predosetili smo da ćemo uskoro živeti u dve različite države i da će 

se naša vidjanja prorediti.  Svet oko nas menjao se užasavajućom 

brzinom. Priroda i jezero ostali su netaknuti, sitan pesak, kristalno 

čista voda  u koju smo se bacali kao dečaci, pitomi vrhovi planina i 

magleni horizont ka Albaniji, tajanstven i dalek, u koji smo zurili 

stidljivo zagrljeni s prvim devojkama. NJihove uštirkane haljine 

grejalo je sunce na zalasku, a danas njihove unuke žive u Australiji ili 

Severnoj Americi ne znajući mnogo o mladosti svojih baka. Nas 

dvojica, čuvari vremena i sećanja, verovali smo da je moguće sprečiti 

nevolje, preduprediti sukobe. Kada smo shvatili beznadežnost 

zakotrljane stvarnosti želeli smo da sačuvamo ono što nije izmaklo 

kontroli – lekarsku čast i lično prijateljstvo. Provodio sam poslednje 

dane leta na jezeru uplaćen mogućnošću da se nikad više ne vratim u 

rodni kraj. 

Izbegavali smo razgovore na tu temu, ignorišući  novinske i 

televizijske vesti. On se trudio da što bolje osmisli vreme i ispuni 

dane bezbrižnošću koja je bledela. 

Jednog jutra stavio je na glavu svoj staromodni letnji šešir govoreći 

kao u šali: 

-Ako nas razdvoje ratovi ili starost, hoću sada nešto da ti pokažem. 

Seli smo u njegovu zanemoćalu škodu i odvezli se do arheološkog 

nalazišta, ostataka antičke Herakleje koje je ležalo pod vrelim 

suncem. Nekoliko razapetih platnenih nadstrešnica štitilo je glave 

mladih arheologa nadnetih nad iskopavanjima. Jedan lep mozaik 

propadao je pod naslagama crvene prašine, nekoliko sačuvanih stubova 

obeležavali su mesto nekadašnje palate. Ostaci davno presahlih termi 

govorili su o zaustavljenom, okamenjenom vremenu. 

Pešačili smo po suncu, meni se činilo predugo. Bodrio me je:

-Izdrži još malo, blizu smo. 

Konačno, dodjosmo do stele, nadgrobnog kamena  za koji je verovatno sam 

Antifol napisao epitaf, kao neku vrstu testamenta. Moj prijatelj znao 

je tekst napamet, a ko mu ga je rastumačio nije mi rekao. Uglavnom, 

pisalo je :

Ja, Antifol iz Herakleje, lečio sam čitavog života, od mladosti do duboke starosti koju doživeh milošću bogova, trudeći se da nikome ne naškodim i radeći u korist života. Jedino kajanje koje sa sobom nosim sa ovoga sveta je zbog bolova koje nisam umeo da ublažim i bolesti koje nisam mogao da izlečim.  Neka me se moji učenici sećaju  po dobru i neka leče bolje od mene. 

Stajao sam dugo pred tim nadgrobnim kamenom, ne primećujući da se 

sunce pomera i pravi sve duže senke  koje su padale na crvenu zemlju, 

sitnu kao talk i ugrejanu kao žar u peći Antifolovog oca. Mučio sam 

svoju savest preispitivanjima- da li sam i koliko grešio, zaslepljen 

sujetom i samoljubljem? Koliko puta nisam saslušao šta mi pacijent 

govori, iako nisam bio toliko umoran, koliko nestrpljiv? 

Žedj i laka vrtoglavica podsetiše me da više nisam mlad i put preko 

iskopina učini mi se duži nego ikad. Kao i put kući, u beogradsku 

jesen koja je mirisala na rat i tešku zimu. Ošinu me tišina i ustajali 

mirisi mog stana. Po stepeništu se vrzmao mačor sa inficiranom 

nogom i ja se najzad sažalih. Pustio sam ga preko praga i previo mu 

nogu zavojem natopljenim u kantarionovo ulje. Kad mu je noga zarasla, 

nije hteo da ode. A ni ja nisam insistirao. 

PAGE  
10

